26/07/2021 | Administración LocalMunicipal
Cedeira
Aprobación das Bases para o Concurso de Pintura Mural

Mediante acordo adoptado pola Xunta de Goberno Local o día 13 de xullo de 2021 aprobáronse as seguintes bases: O obxecto das presentes bases é mellorar a imaxe urbana da cidade mediante o adecentamento e decoración de distintos muros da vila, ao fin de mantelos limpos ao tempo que se fomenta a creación artística mediante a realización de distintos traballos de pintura mural. As bases aprobadas publicaranse no Boletín Oficial da Provincia e na páxina web do Concello e abrirase un prazo de 15 días naturais, contados dende o día seguinte da súa publicación no Boletín Oficial da Provincia, para que a propiedade dos espazos, asociacións veciñais, culturais, sociais e, en xeral, calquera persoa interesada poida formular propostas de espazos da súa titularidade a tratar. A selección dos espazos farase por unha comisión técnica que, previo estudio da viabilidade das localizacións, propoñerá á Alcaldía os espazos a renovar de acordo cos seguintes criterios:  que a medianeira ou muro visibles dende o espazo público estea en axeitadas condicións de seguridade estrutural e estanquidade.  viabilidade técnica dos traballos.  interese espacial e urbano.  existencia de elementos descontextualizados como cables, caixas de servizos, etc.  medianeiras con gran impacto visual no conxunto do núcleo.  interese arquitectónico da edificación e proximidade a edificacións de interese.  constancia de servidumes que afecten ás medianeiras ou ao seu mantemento.  ambiente urbano degradado.  patios degradados de uso público das edificacións. O réxime xurídico da comisión axustarase ás normas contidas na Lei 40/2015, de 1 de outubro, de Réxime xurídico do sector público, sen prexuízo das peculiaridades organizativas da administración local de Cedeira. A comisión poderá resolver calquera dúbida, imprevisto ou interpretación que se derive das presentes bases. Aínda que a temática será libre, fíxanse os seguintes criterios:  priorizaranse os murais identitarios que relaten a historia de Cedeira, as súas actividades, fontes de riqueza e aqueles aspectos que identifiquen á vila.  prohíbese a representación de temáticas que constitúan apoloxía da violencia, obras de contido racista, sexista, xenófobo, obsceno ou calquera outro que atente contra a dignidade das persoas. O orzamento máximo para a realización do mural é de 2.500,00 euros, sendo o número máximo de espazos seleccionados de dous, polo que o orzamento total da convocatoria destas bases é de 5.000,00 euros. Os dereitos de explotación das obras serán cedidos ao Concello de Cedeira, incluíndo os dereitos de reprodución, difusión e exhibición públicas, quen poderá facer uso deles en calquera das modalidades previstas no Texto refundido da propiedade intelectual e sen outros límites que os establecidos nesta e noutras normas que resulten de aplicación. As cesións dos dereitos de propiedade intelectual non terán o carácter de exclusivas, de xeito que a persoa autora pode facer uso destes, sempre que non se prexudiquen os dereitos do Concello. A propiedade, asociacións veciñais, culturais, sociais, sociedades e en xeral calquera persoa interesada pode formular propostas de espazos a tratar, sempre que sexan visibles dende as zonas públicas, e deberán achegar:  emprazamento do espazo  fotografía actual  dimensións aproximadas  datos da propiedade. Deberá presentarse copia do título de propiedade xunto con copia do DNI. No caso de actuar en representación da persoa interesada, deberá aportarse poder notarial ou autorización expresa asinada pola persoa representada a favor da representante xunto con copias dos DNIs, ou do CIF no caso de que a propiedade sexa unha entidade ou sociedade.  No caso de presentarse unha comunidade de propietarios, copia do acta da reunión da Xunta de Propietarios no que conste o acordo polo que se deciden presentar á presente convocatoria. Asumir o compromiso para garantir no futuro o mantemento da pintura, da aparencia do edificio nunhas axeitadas condicións estéticas consonte coas obras executadas, polo menos durante o prazo de garantía do tratamento de protección da pintura (verniz), estimado en seis anos. A participación nesta convocatoria supón a plena aceptación e conformidade con estas bases. Cedeira, 21 de xullo de 2021. O Alcalde Pablo Diego Moreda Gil